text: Dansk hundefoder på irske hænder
  28 september 2012 kl. 12.27
  Hundefoderproducenten Arovit i Esbjerg er kommet på irske hænder, skriver avisen Irish Times. Arovit har 620 ansatte og en omsætning på cirka 1,5 milliarder kroner, men også en betydelig gæld, som er med i handlen.
  Arovit står bag mærker som Jolly, Wooffy, Naturalise, First Class, Triple Crown og Canter.
  C&D Foods Group har således købt Arovit for at få mærker og salg overalt i Europa. Efter købet når selskabets omsætning op på knap 2,4 milliarder kroner.
  - Vi vil forhåbentlig nu have en kundebase som strækker sig over hele Europa, siger Philip Reynolds, topchef i C&D Foods, til avisen.
  Handlen kræver godkendelse af de tyske konkurrencemyndigheder.
  